KIRJALLINEN KYSYMYS E-3661/02 esittäjä(t): Rosa Miguélez Ramos (PSE) komissiolle. Öljytuhot Galiciassa: Natura 2000 -verkosto.



Virallinen lehti nro 242 E , 09/10/2003 s. 0067 - 0068



KIRJALLINEN KYSYMYS E-3661/02 esittäjä(t): Rosa Miguélez Ramos (PSE) komissiolle (18. joulukuuta 2002) Aihe: Öljytuhot Galiciassa: Natura 2000 -verkosto Prestigen onnettomuudesta ja uppoamisesta johtuva saastuminen on vaikuttanut vakavasti jo kymmeneen luonnonalueeseen, joita Galician hallinto on ehdottanut yhteisön tärkeinä pitämiksi alueiksi. Saasteet uhkaavat lisäksi kuutta muuta aluetta. Nämä kaikki ovat osa yhteisön Natura 2000 -verkostoa. Saastuneet alueet ovat Betanzos-joen suistossa oleva Betanzos-Mandeo, Carnota-Monte Pindo, Corrubedo, Costa Ártabra, Costa da Morte, Costa de Dexo, Estaca de Bares, Monte y Lagoa de Louro, Río Xubía-O Castro ja Río Anllons. Vakavassa vaarassa olevat alueet ovat Ría de Ortigueira-Mera, Ría de Foz-Masma, Río Eo, Río Ouro ja Esteiro do Tambre. Mihin ympäristötoimenpiteisiin komissio aikoo ryhtyä elvyttääkseen nämä ekologisesti erittäin arvokkaat alueet? Margot Wallströmin komission puolesta antama vastaus (26. helmikuuta 2003) Parlamentin jäsen on huolestunut Prestige-säiliöaluksen aiheuttamasta onnettomuudesta ja sen vaikutuksista Natura 2000 -verkostoon Galiciassa Espanjassa. Tapahtuma muodostaa vakavan uhan meren eläimistölle ja Galician rannikoiden luontotyypeille. Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettu neuvoston direktiivi 92/43/ETY(1) on yhteisön tärkein väline Euroopan luonnon monimuotoisuuden turvaamiseksi. Ympäristön säilyttäminen, suojelu ja ympäristön laadun parantaminen, mukaan luettuna luontotyyppien sekä luonnonvaraisen eläimistön ja kasviston säilyttäminen, ovat oleellisia yhteisön yleisen edun mukaisia tavoitteita. Näiden tavoitteiden saavuttamisen tärkein väline on Natura 2000 -suojelualueverkosto. Siten mitä tahansa Natura 2000 -verkostoon sisällytettyä aluetta on pidettävä ekologisesti merkittävänä. Kukin jäsenvaltio vastaa niiden alueiden määrittämisestä, osoittamisesta ja säilyttämisestä, jotka ovat yhteisön tärkeinä pitämien lajien ja luontotyyppien suojelun kannalta tärkeitä. Edellä mainitussa direktiivissä säädetään, että jäsenvaltioiden on toteutettava tarpeelliset toimenpiteet luontotyyppien ja lajien elinympäristöjen heikentymisen estämiseksi sekä suotuisan suojelun tason säilyttämiseksi ja saattamiseksi ennalleen. Komissio on kuitenkin tietoinen tähän tilanteeseen liittyvistä poikkeuksellisista olosuhteista. Vaikka komissio ei ole itse vastuussa ennallistamistoimista, se tunnustaa luonnollisesti, että joitakin toimia on tehostettava. Näitä ovat erityisesti toimet, jotka koskevat tehokkaan järjestelmän perustamista Euroopan ympäristöperinnön suojelemiseksi vastaavilta tapahtumilta. Lisäksi komissio haluaa muistuttaa kysyjää siitä, että voimassa olevan asetuksen mukaan Espanjan hallituksella on mahdollisuus käyttää onnettomuuden seurausten hoitamiseen tiettyjä Euroopan aluekehitysrahaston (EAKR) ja koheesiorahaston määrärahoja, jotka on jo myönnetty Espanjalle kaudeksi 20002006. Lisäksi on syytä tuoda esille, että tähän mennessä Espanjan viranomaiset ovat ainoastaan ilmaisseet aikovansa käyttää Galician toimenpideohjelman (20002006) toimenpidettä 3.5 (Actuaciones medioambiental in costas). Sen budjetti on 64 516 472 euroa, ja varat on tarkoitettu kunnostustoimiin. Espanjan viranomaiset esittivät 14. tammikuuta 2003 komissiolle virallisen pyynnön, että Euroopan unionin solidaarisuusrahaston varoja käytettäisiin välittömän taloudellisen tuen antamiseen Prestigen onnettomuuden seurausten hoitamiseksi. Komissio toimii asiassa heti ja käsittelee kyseisen hakemuksen perusteellisesti saamiensa tietojen pohjalta. Komissio antaa vastauksensa mahdollisimman pian solidaarisuusrahastoa koskevan asetuksen vaatimusten mukaisesti. Kysyjää pyydetään tutustumaan myös kirjalliseen kysymykseen E-3659/02(2) annettuun komission vastaukseen, joka koskee taloudellisen tuen myöntämistä Prestige-säiliöaluksen uppoamisesta syntyneestä öljyvahingosta kärsineille. (1) EYVL L 206, 22.7.1992. (2) EUVL C 161 E, 10.7.2003, s. 125.